El Diari Oficial de la Generalitat de Catalunya (en endavant, DOGC) és el mitjà de publicació oficial de les lleis de Catalunya i de les normes, les disposicions de caràcter general, les resolucions, els edictes, els acords, les notificacions, els anuncis i els altres actes del Govern i de l'Administració de la Generalitat de Catalunya, així com d'altres organismes o administracions públiques, i particulars, quan així estigui previst a l'ordenament jurídic o es consideri convenient per la seva incidència a Catalunya.
Amb la promulgació de la Llei 2/2007, del 5 de juny, del Diari Oficial de la Generalitat de Catalunya, s'ha dotat al DOGC en la seva edició digital de caràcter oficial, de plena autenticitat i validesa jurídica.
Així mateix, l'article 6 de la Llei 2/2007, esmentada, preveu que el Govern i l'Administració de la Generalitat han d'impulsar la utilització dels mitjans electrònics en la tramesa dels documents a publicar en el DOGC i en la prestació dels seus serveis, garantint en tot cas l'autenticitat, la integritat, la conservació i la recepció per la persona destinatària dels documents en les diverses tipologies.
L'Entitat Autònoma del Diari Oficial i de Publicacions de la Generalitat de Catalunya (en endavant, EADOP) és una entitat autònoma de caràcter comercial adscrita al Departament de la Presidència, a la qual, com a entitat gestora del DOGC, li correspon la seva edició digital i la distribució telemàtica.
Dins del procés d'implantació de les noves tecnologies en l'Administració pública, és necessari incorporar l'ús de la signatura electrònica als tràmits i al procediment relatiu a la publicació de l'edició digital del DOGC per tal d'assegurar als ciutadans i ciutadanes l'autenticitat i la integritat del seu contingut.
L'article 45.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, determina la necessitat d'aprovar els programes i les aplicacions que facin ús de tècniques electròniques, informàtiques i telemàtiques, i l'apartat 5 del mateix article preveu la validesa dels documents electrònics emesos per les administracions públiques, en qualsevol suport, així com de les seves còpies, sempre que es garanteixi la seva integritat, autenticitat i conservació.
La Llei 59/2003, de 19 de desembre, de signatura electrònica, i en concret l'article 3, regula els requisits d'aquesta signatura electrònica en relació amb la documentació en suport informàtic, i la dota de la necessària autenticitat i integritat.
L'article 18 del Decret 324/2001, de 4 de desembre, relatiu a les relacions entre els ciutadans i l'Administració de la Generalitat de Catalunya a través d'Internet, estableix que el conseller competent per raó de la matèria aprovarà els programes i aplicacions que s'hagin d'utilitzar en la tramitació telemàtica dels procediments.
Mitjançant aquesta Ordre s'aprova i es materialitza la implantació de la nova aplicació, la qual pretén contribuir a la penetració definitiva de les noves tecnologies en l'exercici de les funcions que la legislació vigent atribueix a l'EADOP.
L'aplicació informàtica i els programes elaborats per a la implantació d'aquests processos compleixen els protocols de seguretat i les especificacions tècniques que asseguren l'efectivitat de la signatura electrònica.
Per tot això, i d'acord amb l'article 18 del Decret 324/2001, de 4 de desembre, esmentat, i l'article 12.d) de la Llei 13/1989, de 14 de desembre, d'organització, procediment i de règim jurídic de l'Administració de la Generalitat,
1.1 S'aprova l'aplicació de gestió de tràmits i el procediment en relació amb la publicació del DOGC digital.
1.2 Així mateix, aquesta Ordre regula l'ús dels mitjans electrònics, informàtics i telemàtics, per part de l'EADOP, en el procediment relatiu a la publicació del DOGC digital.
L'aplicació del DOGC digital consta dels següents mòduls:
Mòdul de signatura i publicació.
La documentació amb les característiques públiques i normatives de seguretat criptogràfica es pot consultar a la pàgina web de l'EADOP.
Correspon al director o directora de l'EADOP l'aprovació de les modificacions i actualitzacions de l'aplicació, quan aquestes siguin necessàries per evitar el risc que l'aplicació i els programes quedin obsolets per l'avenç de les tècniques informàtiques i telemàtiques, i en els casos del manteniment del sistema, les ampliacions i millores en els procediments de seguretat i qualitat utilitzats, les millores evolutives de les versions informàtiques i l'adaptació dels programes i l'aplicació a la promulgació de la nova normativa d'obligada aplicació.
Normes d'identificació, d'autenticació i de signatura electrònica
Als efectes de la signatura i de la publicació del DOGC, la identificació dels treballadors i de les unitats administratives de l'EADOP, així com la signatura dels documents originals gestionats per l'aplicació, es farà mitjançant certificat electrònic subministrat per l'Agència Catalana de Certificació i, en concret, emprant el certificat CDA emès a nom de l'EADOP.
Les sèries repetitives d'actes amb supòsit idèntic es podran automatitzar i tramitar globalment mitjançant aquest mateix certificat.
Normes sobre la gestió i l'arxivament dels documents
Els documents en suport informàtic produïts vàlidament per l'aplicació tenen la consideració de documents originals.
4.1 De la gestió i arxivament de documents en suport informàtic.
Els documents originals són gestionats i arxivats exclusivament en suport informàtic, i inclouen en tot cas la signatura electrònica corresponent.
Tots els documents originals publicats en suport informàtic tenen garantida l'autenticitat i la integritat dels seus continguts, així com la seva preservació.
4.2 Mesures de conservació dels documents originals en suport informàtic.
Per garantir la conservació dels documents originals en suport informàtic es disposarà de les mesures necessàries, les quals com a mínim seran les següents:
a) L'actualització criptogràfica del document signat, mitjançant l'addició d'un nou segell de data i hora.
b) El registre del document signat electrònicament en un suport físic perdurable, amb garantia de la data d'entrada.
4.3 Els documents originals en suport informàtic podran transformar-se per adaptar el seu format a les necessitats de gestió i preservació.
El canvi de format haurà de garantir l'exactitud del contingut del document anterior, així com la comprovació dels elements d'autenticitat i integritat del document original.
El document resultant de la transformació serà signat electrònicament per l'òrgan competent per a la transformació.
Mentre no estigui operatiu el programa de l'Agència Catalana de Certificació que permeti fer efectives les mesures de conservació dels documents originals en suport informàtic previstes en l'article 4.2, aquests documents es conservaran mitjançant còpies de seguretat en un servidor segur.
La data en què siguin efectives aquestes mesures es donarà a conèixer mitjançant una resolució del director o directora de l'EADOP publicada al DOGC.
Aquesta Ordre entrarà en vigor el mateix dia de la seva publicació al DOGC.